Miljø- og fødevareminister Esben Lunde Larsen (V) flytter 40-50 stillinger fra Miljøstyrelsen til ministeriets departement, erfarer Information.

Det drejer sig om nogle af de mest omstridte sagsområder, hvor EU regulerer vandmiljø og natur og dermed påvirker konkurrenceevnen for fiskeri og landbrug herhjemme – gennem alt fra EU’s nitratdirektiv, vandrammedirektiv og habitatdirektiv til havstrategidirektiv.

I stedet for at gennemføre en rekruttering af en ny vicedirektør i Miljøstyrelsen, som man var i gang med, skaber man nu en stilling som afdelingschef i departementet, og tre kontorchefer flyttes fra Miljøstyrelsen til departementet. Formålet med hele øvelsen er at styrke betjeningen af ministeren, oplyser ministeriet. Den nye organisation skal være på plads 1. september.

Departementschef Henrik Studsgaard skriver i en e-mail til Information:

»40-50 årsværk flyttes fra Miljøstyrelsen til departementet for at styrke rådgivningen om EU’s vand- og naturdirektiver og afvejningen i forhold til andre interesser i samfundet.«

Ifølge Henrik Studsgaard giver den nye organisation »en klarere arbejdsdeling«.

»Det vil på det her komplicerede område også være med til at give en klarere arbejdsdeling mellem departementet, der har hovedansvaret for den nære ministerbetjening, og Miljøstyrelsen, der etablerer det faglige grundlag for de politiske beslutninger, der skal træffes.«

Kvotekonger og gyllegate

Ministeren måtte i april stikke Folketinget en undskyldning i sagen om de såkaldte fiskekvotekonger. Sidste år forlod hans forgænger, Eva Kjer Hansen, ministerposten efter kritik for landbrugspakken i en sag, der blev kendt som »gylle-gate«.

Tidligere miljøminister og miljøordfører for De Radikale, Ida Auken, kalder det »uklogt« af Esben Lunde Larsen at styrke departementet på bekostning af Miljøstyrelsen.

»Det er en stærk opgradering af det politiske og nedgradering af det faglige. På et tidspunkt, hvor det er lykkedes ministeren at så tvivl om ministeriets faglige troværdighed, er det ikke nogen god idé. Jeg synes, det er uklogt af ham.«

Danmarks Naturfredningsforening er stærkt kritisk over for den nye organisation, siger landbrugspolitisk seniorrådgiver Thyge Nygaard:

»Politisk styring! Det virker, som om man fra ministeren og departementets side forsøger at få styr på nogle tropper, som man mener, man ikke har styr på.«

Det kan Danmarks Naturfredningsforening slet ikke se behovet for.

»For mig at se er de tropper styret af fagligheden i dag, og det her lugter at politisk kontrol. Umiddelbart lyder det ikke betryggende – især med landbrugspakken har vi set en gradbøjning af fagligheden, som vi ikke synes er værdig.«

– Er det ikke bare, fordi I er politisk uenige med ministeren?

»Nej. Politik er én ting. Men det holder ikke at bøje fagligheden, alene for at den skal passe med politikken. Hvis det er dét, man vil mere af, vil vi råbe op. Hvis det viser sig, at det bare er for at give en bedre koordination mellem ministeriets forskellige områder, så okay… Problemet er, at alle alarmlamper blinker.«